Održana prva “Navijačka platforma” (Fans Against Violence)

**U Zagrebu, u hotelu Esplanade održana je prva "Navijačka platforma" u sklopu međunarodnog projekta Erasmus + sport programa "Fans Against Violence".**

U sklopu "Fans Against Violence" projekta Erasmus + sport programa, a u organizaciji HKS-a, u konferencijskoj dvorani Hotela Esplanade 30.01.2016. održana je prva "Navijačka platforma", odnosno sastanak predstavnika navijačkih udruga, košarkaških klubova te predstavnika Hrvatskog košarkaškog saveza.

Sastanku su prisustvovali predstavnici navijačkih udruga "Funcuti" iz Šibenika, "Maligani" iz Sinja te "Fakini" iz Zagreba. Treba napomenuti da su aktivnosti projekta podržali i predstavnici udruge navijača "Tornado" iz Zadra.

Ciljevi "Navijačke platforme":

- Predstavljanje projekta

- Analiza problema navijačkog nasilja u Hrvatskoj

- Identificiranje problema u odnosima između udruga navijača, košarkaških klubova i Hrvatskog košarkaškog saveza

- Planiranje održivosti projekta

Zaključci sa "Navijačke platforme" bit će temelji rasprave za sljedeća dva sastanka koja će se održati u drugoj polovici 2016. godine.

Više o samom projektu pročitajte na sljedećem linku:  <http://www.fansagainstviolence.net/>

Marko, predstavnik šibenskih Funcuta:

**„Što se tiče ovog programa i cijele ove priče, mi podržavamo NE nasilje, ovo je dobra ideja, ali nisam optimist da će se puno postići s tim, naravno misleći na druge sportove. Ali što se tiče košarke, kod nas nije problem nasilje tako da mi zaista s tim nemamo problema. Dodao bih samo da mi je drago što smo pronašli glavne probleme u odnosima, ovdje ne mislim na nasilje, a to je odnos HKS-a, klubova i navijača te policijska represija koja se provodi.“**

Snježana, predstavnica sinjskih Maligana:

**„Ova ideja okupljanja navijača je zaista hvalevrijedna. Zahvalila bih se ovim putem svima što su nas pozvali i nadam se da će bar neka od ovih ideja 'upaliti'. Imam zaista velika očekivanja od ovog projekta, tu mislim posebno na to da se javi netko iz HKS-a da nam daju odgovore na neka od naših pitanja. Problem kod naših navijača nije širok, ali ga ima i bila bih zadovoljna bar da se o tome razgovara. Imamo malih nesuglasica s nekim navijačkim skupinama, ali smo na dobrom putu da ih više ne bude. S Tornadom smo u super prijateljskim odnosima, sa Smogovcima odlični, zajedničko druženje prije svake utakmice, Fakini ne dolaze kod nas na utakmice tako da tu i nema nekog zajedničkog druženja, ali nadam se da od sada hoće, jedino nam je malo 'klimav' odnos s Funcutima, ali mislim da je na pragu jedna dobra suradnja.“**